ଆଜି ବାଲେଶ୍ବର ଜିଲ୍ଲା ଗସ୍ତରେ ଯିବେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ - Prameya News7\nଆଜି ବାଲେଶ୍ବର ଜିଲ୍ଲା ଗସ୍ତରେ ଯିବେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ\nଭୁବନେଶ୍ବର ୧୩|୨ଃ ଆଜି ବାଲେଶ୍ବର ଜିଲ୍ଲା ଗସ୍ତରେ ଯିବେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ। ଗସ୍ତକାଳରେ ମୁଖ୍ୟମନ୍ତ୍ରୀ ବିଭିନ୍ନ ପ୍ରକଳ୍ପର ଉଦ୍ ଘାଟନ ଓ ଶିଳାନ୍ୟାସ କରିବାକର କାର୍ଯ୍ୟକ୍ରମ ରହିଛି । ପ୍ରଥମେ ତଳସାରୀ ଯାଇ ତଳସାରୀ ମହୋତ୍ସବର ଉଦ୍ ଘାଟନ କରିବେ ମୁଖ୍ୟମନ୍ତ୍ରୀ । ପରେ ଅପରାହ୍ନରେ ବାଲେଶ୍ବର ପୋଲିସ ଲାଇନ ପଡ଼ିଆରେ ଅନୁଷ୍ଠିତ ଯୁବ ସମାବେଶରେ ଉଦବୋଧନ ଦେବେ ନବୀନ ।\nଯେଉଁଥିରେ ୫ଟି ଜିଲ୍ଲାରୁ ପ୍ରାୟ ୩୦ ହଜାରରୁ ଅଧିକ ଯୁବକ ଯୋଗଦେବାର କାର୍ଯ୍ୟକ୍ରମ ରହିଛି । ଏହା ସହିତ ମୁଖ୍ୟମନ୍ତ୍ରୀ ତାଙ୍କ ଗସ୍ତ କାଳରେ ୫ ହଜାର ୭ ଶହ ୮୨ କୋଟି ଟଙ୍କା ମୂଲ୍ୟର ୪୩ଟି ପ୍ରକଳ୍ପର ଶିଳାନ୍ୟାସ କରିବେ । ସେହିପରି ୩୩ଟି ପ୍ରକଳ୍ପର ଉଦଘାଟନ କରିବେ ଯାହାର ବ୍ୟୟ ଅଟକଳ ରହିଛି ୩୧୧.୧୪ କୋଟି ଟଙ୍କା ।\nତେବେ ମୁଖ୍ୟମନ୍ତ୍ରୀ ଆଜି ଶିଳାନ୍ୟାସ କରିବାକୁ ଥିବା ପ୍ରକଳ୍ପ ମଧ୍ୟରେ ଗୁରୁତ୍ବପୂର୍ଣ୍ଣ ପ୍ରକଳ୍ପ ହେଉଛି ସୁବର୍ଣ୍ଣରେଖା ବନ୍ଦର । ଯାହାକୁ ନିର୍ମାଣ କରିବ ଟାଟା କମ୍ପାନୀ । ବନ୍ଦର ନିର୍ମାଣ ପାଇଁ ଆବଶ୍ୟକ ଜମି ଅଧିଗ୍ରହଣ ନେଇ ଟାଟ ଷ୍ଟିଲର ସିଇଓ ଏବଂ ଏମ୍.ଡି ଟି. ଭି. ନରେନ୍ଦ୍ରନ୍, ମୁଖ୍ୟ ଶାସନ ସଚିବ ଆଦିତ୍ୟ ପାଢ଼ୀ ଗତକାଲି ସଚିବାଳୟରେ ଆଲୋଚନା କରିଛନ୍ତି ।\nପ୍ରକଳ୍ପ ପାଇଁ ଆବଶ୍ୟକ ଜମି କମ୍ପାନୀକୁ ସରକାର ଯୋଗାଇଦେବା ପାଇଁ ପ୍ରତିଶ୍ରୁତି ଦିଆଯାଇଛି । ପ୍ରାୟ ୫ ହଜାର କୋଟି ଟଙ୍କାର ଏହି ସବୁଦିନିଆ ବନ୍ଦର ସ୍ଥାପନ ହେବ । ଏହି ବନ୍ଦର କଳିଙ୍ଗନଗର ସହ ରାଜ୍ୟ ଓ ପଡୋଶୀ ରାଜ୍ୟ ପାଇଁ ପରିବହନର ପ୍ରମୁଖ କେନ୍ଦ୍ର ହୋଇପାରିବ ବୋଲି ଆଶା କରାଯାଉଛି ।
